Uznesenie Európskeho parlamentu z 5. mája 2010 s poznámkami, ktoré sú neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2008, oddiel VII – Výbor regiónov



Úradný vestník L 252 , 25/09/2010 S. 98 - 100



Uznesenie Európskeho parlamentu z 5. mája 2010 s poznámkami, ktoré sú neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2008, oddiel VII – Výbor regiónov EURÓPSKY PARLAMENT, so zreteľom na všeobecný rozpočet Európskej únie na rozpočtový rok 2008 [1], so zreteľom na konečnú účtovnú závierku Európskych spoločenstiev za rozpočtový rok 2008 – zväzok I (C7–0178/2009) [2], so zreteľom na výročnú správu Výboru regiónov pre orgán udeľujúci absolutórium o vnútorných auditoch vykonaných v roku 2008, so zreteľom na výročnú správu Dvora audítorov o plnení rozpočtu za rozpočtový rok 2008 spolu s odpoveďami inštitúcií [3], so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 248 Zmluvy o ES [4], so zreteľom na článok 272 ods. 10 a články 274, 275 a 276 Zmluvy o ES a na článok 314 ods. 10 a články 317, 318 a 319 Zmluvy o fungovaní Európskej únie, so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [5], a najmä na jeho články 50, 86, 145, 146 a 147, so zreteľom na článok 77 rokovacieho poriadku a prílohu VI k rokovaciemu poriadku, so zreteľom na správu Výboru pre kontrolu rozpočtu (A7-0082/2010), A. keďže "občania majú právo vedieť, na čo sa vynakladajú ich dane a ako sa zaobchádza s právomocou zverenou politickým orgánom" [6]; 1. berie na vedomie, že Výbor regiónov (VR) mal v roku 2008 k dispozícii viazané rozpočtové prostriedky v celkovej výške 93 miliónov EUR (68,6 milióna EUR v roku 2007; 74,4 milióna EUR v roku 2006) s mierou využitia 86,87 % [7]; 2. poukazuje na to, že Dvor audítorov vo svojej výročnej správe uviedol, že čo sa týka VR, audit nedal podnet na žiadne významné pripomienky; 3. víta uplatňovanie Dohody o administratívnej spolupráci medzi VR a Európskym hospodárskym a sociálnym výborom (EHSV) na obdobie rokov 2008 – 2014 a vyzýva VR a EHSV, aby informovali o pokroku v harmonizácii svojich noriem vnútornej kontroly, ako aj o dôležitých finančných postupoch súvisiacich so spoločnými službami; berie na vedomie vzájomne uspokojivé riešenie rozdelenia overovacej služby v rámci spoločných služieb na základe toho, či povoľujúci úradník zodpovedný za danú oblasť pochádza z jedného alebo druhého výboru; 4. pripomína, že rozdelenie vyplývajúce z dohody o administratívnej spolupráci by nemalo mať vplyv na rozpočet, a so záujmom očakáva preskúmanie tejto dohody v polovici obdobia, ktoré sa zrealizuje v roku 2011, a aj spoločnú analýzu od VR a EHSV, ktorá bude jej súčasťou; 5. víta výsledky spoločnej činnosti VR a EHSV pri hodnotení malých dohôd o spolupráci v oblastiach, ktorých sa týka rozdelenie služieb, a najmä ich závery, z ktorých vyplynulo, že nová riadiaca štruktúra zlepšila administratívnu spoluprácu medzi výbormi, že oddelené služby si udržali kvalitnú úroveň a zaznamenali zvýšenú efektívnosť a že neboli potrebné dodatočné rozpočtové prostriedky; dospel tiež k záveru, že niektoré praktické aspekty spolupráce by sa v budúcnosti mali zlepšiť; 6. víta úsilie, ktoré vynaložil VR v oblasti medziinštitucionálnej spolupráce v oblasti IT systémov, predovšetkým pri rokovaniach medzi VR, EHSV a Komisiou o využívaní systému riadenia ľudských zdrojov Sysper2; 7. víta neustále zlepšovanie mechanizmu vnútornej kontroly vo VR, a to najmä pokiaľ ide o zoznam hlavných administratívnych, pracovných a finančných postupov VR, vypracovanie usmernení pre zamestnancov o deontológii a morálnej bezúhonnosti vrátane dotazníka s vlastným hodnotením v súvislosti s konfliktom záujmov, zlepšenie príručky o úlohách a zodpovednostiach zamestnancov VR, ako aj uskutočnenie následných kontrol za rok 2008 vo všetkých službách VR; 8. konštatuje, že v rámci hodnotenia rizík, ktoré sa uskutočnilo v roku 2008, sa zistili dve nedostatkové oblasti: prvou z nich sú problémy vyplývajúce zo zmeny organizačnej štruktúry a dôsledky novej dohody o spolupráci medzi VR a EHSV v čase, keď prebiehalo adaptačné obdobie, a druhá sa týka personálnych problémov, ktoré spôsobila nadmerná rotácia pracovných miest, zložité a zdĺhavé výberové konania a nedostatočná odborná príprava; očakáva, že VR sa bude týmito problémami zaoberať vo svojej ďalšej výročnej správe o činnosti; 9. poznamenáva, že oddelenie vnútorného auditu vykonalo audity výdavkov súvisiacich so služobnými cestami a externými štúdiami, čo umožnilo overiť efektívnosť mechanizmov vnútornej kontroly, ako aj následné audity platových prevodov (druhý následný audit), štandardov vnútornej kontroly (prvý následný audit) a primeranosti finančných tokov; 10. víta opatrenia nadväzujúce na predchádzajúce rozhodnutia Európskeho parlamentu o absolutóriách, najmä v súvislosti s pripomienkami Európskeho parlamentu, pokiaľ ide o správu úradu OLAF, a s administratívnym vyšetrovaním prevodov platov prepočítaných opravným koeficientom, pričom všetky neoprávnene získané sumy príslušní úradníci vrátili, začalo sa disciplinárne konanie a odporúčané opatrenia, ktoré navrhol vnútorný audítor, už boli vykonané alebo sú v procese realizácie; 11. víta tiež následné opatrenia v súvislosti so systémom riadenia a kontroly v rámci vlastných služieb, ktoré potvrdzujú, že ročné následné kontroly na základe náhodne vybraných vzoriek sa vykonávali v priebehu niekoľkých rokov vrátane roku 2008, a víta tiež následné opatrenia týkajúce sa útvarov riadenia a kontroly v rámci spoločných služieb EHSV/VR, ktoré ukázali, že rozdelenie niektorých služieb pomohlo k zlepšeniu systémov riadenia a kontroly v oboch výboroch a zaistilo v každej situácii plnú zodpovednosť jedného z výborov za individuálne výdavky, čo umožnilo plnú finančnú a prevádzkovú zodpovednosť; 12. požaduje, aby členovia VR vydávali vyhlásenie o svojich finančných záujmoch a zverejňovali príslušné informácie o profesionálnych činnostiach podliehajúcich oznamovaniu a odmeňovaných funkciách, a to najmä preto, že členovia VR majú volebný mandát alebo sú politicky zodpovední volenému zhromaždeniu; 13. chváli VR za kvalitný obsah jeho výročnej správy o činnosti a víta skutočnosť, že správa sa konkrétne venuje aj opatreniam nadväzujúcim na predchádzajúce rozhodnutia Európskeho parlamentu o absolutóriu. [1] Ú. v. EÚ L 71, 14.3.2008. [2] Ú. v. EÚ C 273, 13.11.2009, s. 1. [3] Ú. v. EÚ C 269, 10.11.2009, s. 1. [4] Ú. v. EÚ C 273, 13.11.2009, s. 122. [5] Ú. v. ES L 248, 16.9.2002, s. 1. [6] Európska iniciatíva týkajúca sa transparentnosti. [7] Po úprave 98,1 %: rozpočtové prostriedky VR vo výške 93 miliónov EUR zahŕňajú pripísané príjmy v podobe platby od EHSV v roku 2008 vo výške 10,7 milióna EUR uskutočnenej s cieľom zabezpečiť, aby VR mohol uhradiť prostredníctvom jedinej platby aj podiel EHSV na spoločných splátkach nájmu budovy. Splátky nájmu boli uhradené v roku 2009. Rozpočtové prostriedky VR na rok 2008 po úprave o sumu 10,7 milióna EUR na uvedenú medziinštitucionálnu transakciu predstavujú 82,4 milióna EUR a upravená miera využitia prostriedkov VR na rok 2008 je 98,1 %. --------------------------------------------------